कृष्णा-प्रचंड बैठक में उठा भारतविरोधी गतिविधियों का मुद्दा  
प्रचंड ने दावा किया कि नेपाल में भारतविरोधी गतिविधियां, भारत द्वारा नेपाल के आंतरिक मामलों में हस्तक्षेप करने के कारण ही हैं।
तीन दिवसीय नेपाल यात्रा के अंतिम दिन भारतीय विदेश मंत्री एसएम कृष्णा ने नेपाली माओवादियों के पूर्व प्रमुख पुष्प कमल दहल प्रचंड के साथ हुई मुलाकात के दौरान माओवादियों द्वारा भारत के खिलाफ चलाई जा रही गतिविधियों में हुई बढ़ोतरी और भारतीय राजनयिकों और भारत की मदद वाले संयुक्त उपक्रमों को निशाना बनाए जाने का मामला उठाया।  इस बातचीत के बाद यूसीपीएन-माओवादी पार्टी प्रमुख प्रचंड ने कहा कि उन्होंने कृष्णा से कहा है कि उनकी पार्टी की भारतविरोधी नीतियां नहीं है और माओवादियों को इस संदर्भ में नहीं देखा जाए।  हालांकि, दूसरी तरफ उन्होंने दावा किया कि नेपाल में भारतविरोधी गतिविधियां, भारत द्वारा नेपाल के आंतरिक मामलों में हस्तक्षेप करने के कारण ही हैं।  कृष्णा और प्रचंड ने इस मुलाकात के दौरान नेपाल की शांति प्रक्रिया, देश के संविधान का मसौदा तैयार करने और सैन्य एकीकरण के बारे में भी बात की। प्रचंड ने कृष्णा से कहा कि इन सभी कार्यों को पूरा करने और राजनीतिक पार्टियों के बीच सहमति बनाने के लिए वह पूरा प्रयास कर रहे हैं।  प्रचंड के अनुसार बैठक में राष्ट्रीय सुरक्षा और आर्थिक संबंधों के उपर भी बात की गई और दोनों पक्षों ने अपने बीच मैत्रीपूर्ण संबंध बनाए रखने पर जोर दिया।